Animals in sanctuaries
Authors: Talatas Linda 
Published: September 2021

Αυτή η διατριβή εστιάζει στα ανεξάρτητα αγάλματα ζώων που παρουσιάζονται ως προσφορές ή αναθήματα σε ελληνικά ιερά της ηπειρωτικής Ελλάδας, των νησιών του Αιγαίου και των παραλίων της Μικράς Ασίας από την Αρχαϊκή μέχρι την Ελληνιστική περίοδο. Τα εναπομείναντα αγάλματα που εντοπίστηκαν στα ιερά που βρίσκονται στο γεωγραφικό και χρονολογικό πλαίσιο που αναφέρθηκε, οι βάσεις πάνω στις οποίες στηρίζονταν αγάλματα ζώων καθώς επίσης και το επιγραφικό υλικό που σχετίζεται με αφιερώσεις ζωικών αγαλμάτων, συγκεντρώθηκαν σε έναν κατάλογο. Ένας δεύτερος κατάλογος απαριθμεί τα ζωικά αγάλματα που καταγράφονται από τους αρχαίους περιηγητές στις επισκέψεις τους στα ελληνικά ιερά.Για να γίνει κατανοητός ο λόγος για τον οποίο τα ζώα αυτά επιλέχθηκαν να αναπαρασταθούν σε αγάλματα και να αφιερωθούν στους θεούς, θα πρέπει να πραγματοποιηθεί μια έρευνα για το πλαίσιο μέσα στο οποίο εντάσσεται κάθε κατηγορία ζώου που αποτελεί ανεξάρτητο ανάθημα, είτε σε αρχαιολογικές, είτε σε γραπτές πηγές. Έτσι, κάθε κατηγορία ζώων έχει συστηματικά ερευνηθεί και αναλυθεί: τα χαρακτηριστικά τους ως έμψυχα όντα, η ύπαρξή τους στην άγρια φύση ή ως κατοικίδια, η θέση και η αξία τους στην κοινωνία, η αλληλεπίδρασή τους με τον άνθρωπο. Η θέση των ζώων όπως εμφανίζεται στην αρχαία ελληνική γραμματεία και μυθολογία, καθώς και οι καλλιτεχνικές τους αναπαραστάσεις στα ιερά και σε αλλού, τίθενται επίσης υπό ανάλυση. Οι καταχωρίσεις στον κατάλογο και η τυπολογία που αντιστοιχεί στα διασωθέντα και καταγεγραμμένα στις πηγές ελεύθερα αναθήματα κάθε κατηγορίας ζώων, παρουσιάζονται στο τέλος κάθε κεφαλαίου της ανάλυσης, όπως επίσης και οι επιγραφές ή αφιερώσεις, όταν αυτές είναι γνωστές. Μια παρουσίαση των ιερών συνοδεύει την παρουσίαση των αναθημάτων, τα οποία έχουν κατηγοριοποιηθεί ανά χρονολογία και ιερό. Οι ερμηνείες για τη σημασία των προσφορών ζώων ανά κατηγορία εκτίθενται στο τέλος κάθε κεφαλιού της ανάλυσης. Το τελευταίο κεφάλαιο της αναλυτικής μελέτης παρέχει μια επισκόπηση των ζώων που συνήθως εκπροσωπούνται σε ιερά, αλλά εκλείπουν από τους καταλόγους -κι αυτό διότι η μνεία τους θα μπορούσε να βοηθήσει στην κατανόηση της σημασίας των ζώων που εκπροσωπούνται. Ακολουθούν παρατηρήσεις σχετικά με την αρχαία γλυπτική, που επικεντρώνονται στην αισθητική των ζωικών αγαλμάτων, τα υλικά που χρησιμοποιήθηκαν, την τιμή των αναθημάτων, τα πρακτικά ζητήματα και το κόστος της μεταφοράς τους, καθώς και στην ταυτότητα και τις ιδιαιτερότητες των καλλιτεχνών που τα δημιούργησαν. Τέλος, παρουσιάζονται δεδομένα από καταλόγους, τα οποία αναλύονται συστηματικά με σκοπό να προκύψουν πληροφορίες σχετικά με τη σημασία των προσφορών των ανεξάρτητων ζωικών αγαλμάτων σε ιερά. Ακόμα, αναλύονται οι δεσμοί μεταξύ των ιερών όπου τα ζώα προσφέρονταν, οι δεσμοί μεταξύ προσφερόμενων ζώων και θεοτήτων που τα δέχονταν, η γεωγραφική εφαρμογή τους και η διαχρονική εξέλιξη των αναθημάτων. Μελετώνται επίσης φυσικός χώρος των ζωικών αγαλμάτων μέσα στα ιερά και η επιλογή είδους ζώου. Οι δημόσιοι και ιδιώτες αφιέρωτες γνωστοί από επιγραφές ή γραπτές πηγές επίσης παρουσιάζονται και συγκρίνονται. Συ ζητώνται -πέραν της αφιέρωσης ως λατρευτικής πράξης- τα πολιτικά κίνητρα των αφιερώσεων. Ο πλούτος, το γένος, το φύλο και η κοινωνική θέση των ιδιωτών αφιερωτών συσχετίζεται με την κατανόηση των κοινωνικών εφαρμογών που συνδέονται με τις αφιερώσεις ζωικών αγαλμάτων.